**כרטיסי ניווט**

שרית חדד

**רציונל** - לאף אחד מאינו לא נוח ולא נעים להיכשל במשימות. על מנת שיהיה לנו הכוח לנסות שוב ושוב, במקומות המאתגרים הדורשים מאיתנו מאמץ, אנו זקוקים לתמיכה, ליד מושטת, לעזרה – אנו זקוקים להכוונה שתאפשר לנו לעבור את המכשולים בהצלחה, לעבור את אותם מכשולים שלא חשבנו שנצליח לעבור.

על הצרכים הללו עונה כרטיס הניווט – כרטיס הניווט, משמש כ**סולם**, ובו שלבים בטוחים עליהם מטפסים התלמידים, צעד אחר צעד לעבר ההצלחה. השלבים יכולים להיות הדרך להשיב על שאלה מסוימת, שלבים בפתרון בעיה מתמטית סבוכה, כלי לפתרון קושיה מאתגרת וכד'. כל שלב מאפשר אחיזה, כל שלב מכוון לשלב הבא ומעורר מוטיבציה להמשיך, לרצות להשקיע ולהתאמץ.

כרטיס הניווט הינו כלי המספק לתלמיד תמיכה, משמש **עוגן** עבור התלמיד, עוגן מסייע לביצוע משימות באופן מיטבי, לפיתוח מסוגלות ולחוות חוויות הצלחה.

על מנת להבין על התלמיד לתרגל באופן עצמאי, להתמודד בעצמו עם המשימה – לעתים המשימה על הלוח נראית לתלמיד ברורה, כשהמורה מסביר ומדגים נדמה לתלמיד שהבין ואז מגיע הרגע בו הוא מנסה להתמודד עם המשימה ומתגלה פער בין הידע שברשותו לבין הידע שחשב שיש לו... על מנת לעודד את התלמיד להתאמץ, להאמין בעצמו, להתמודד עם משימה באופן עצמאי ולגרום לו להבין, יש לספק לו את התמיכה המתאימה. מאחר ומורה/מתרגל אינם יכולים לעמוד תמיד לצידו של כל תלמיד, מומלץ להשתמש בדפי ניווט. כרטיס הניווט מאפשר לתלמיד להרגיש שיש מישהו נוסף לצידו, המאיר לו את הדרך, הנראית חשוכה יותר ומפחידה יותר בהעדר מורה. כרטיס הניווט משמש כ"מתרגל דומם".

**מהלכה למעשה** - כרטיס ניווט יכול לשמש אותנו בכל מקצועות ההוראה, למרות השונות ביניהם.

"כרטיס ניווט הוא כלי המסייע לתלמיד בתהליך העבודה. באמצעותו רוכש התלמיד אסטרטגיות למידה להתמודדות טובה יותר עם החומר הנלמד. הכרטיס מורה על הדרך אותה יש לעבור עד לביצוע המטלה הלימודית. כרטיסי הניווט הוא כלי עזר למורה בעבודת ההוראה; הכרטיס מהווה תומך זיכרון לביצוע המטלה; כרטיס הניווט מהווה בסיס להערכה ולמשוב: "בוא נראה מה עשינו, מה למדנו." (סלומון ושלו, 1999)

* כרטיס הניווט יחולק **רק לאחר שנלמד הנושא** ורק לאחר שהובהר לתלמידים כיצד לעבוד עם כרטיס הניווט.
* בכרטיס הניווט צריכים להופיע **כל השלבים והמושגים** שיאפשרו לתלמיד עבודה עצמאית מיטבית ויזמנו לו התמודדות אישית ומוצלחת עם המשימה. חשוב לזכור כי כרטיס הניווט מכוון לסייע **בהבנה** **ובזיכרון** ועליו להכיל שלבים שהילד צריך לבצע על מנת להשלים את המשימה: שלבי עבודה; מקבץ של מושגי יסוד; הגדרות; נקודות מרכזיות; מילות מפתח על נושא או תת נושא.
* כרטיס הניווט בנוי משלבי העבודה, **צעד אחר צעד**, **מלווה בדוגמאות** לכל שלב.
* על כרטיס הניווט להיות בנוי **בדיוק** על פי השלבים שנלמדו בכיתה – רצף שלבים ברורים ומאורגנים, שבאמצעותם התלמיד אמור לדעת כיצד לפעול. חשוב לוודא כי השלבים הכתובים בכרטיס הניווט אכן ברורים ומאפשרים עבדה עצמית מועילה.
* כרטיס הניווט מעודד עבודה עצמית ומזמן חוויות הצלחה, אך הוא גם כלי עבור המורה לפענח קשיים **ממוקדים** אצל התלמיד – כאשר תלמיד בכל זאת מתקשה וקורא למורה לעזרה, על המורה לברר "באיזה שלב אתה נמצא בכרטיס הניווט?" "איך אתה מתארגן בדרך החשיבה עם הדף"? ולסייע לתלמיד, באמצעות שאלות מכוונות, לאתר את הפיתרון בכרטיס הניווט. אם הוא בכל זאת מתקשה, יסמן המורה/התלמיד בכוכבית את השלב המאתגר וייתן הסבר המתמקד רק בו ולא בדרך כולה. אחר-כך ייתן המורה לתלמיד מספר משימות קטנות לתרגול אותו שלב (ללא השלבים שלפניו ואחריו). סימון השלב על כרטיס הניווט יזכיר לתלמיד (וגם למורה) את בהתמודדות בשלב זה בפעם הבאה.
* אם במקצוע מסוים, עובדים עם מספר דפי ניווט, מומלץ לשכפל אותם על דפים **מצבעים שונים**. הדבר עשוי לסייע לתלמיד ולמנוע בלבול ולאפשר מיקוד למורה "עכשיו עובדים על הדף הירוק"...

בהמשך, בהדרגה, יש לעודד את התלמידים **להשתחרר** מכרטיס הניווט: בתחילה התלמידים עובדים על כרטיס הניווט וניתן לתרגל איתו, לסמן עליו ולהשתמש בו בכל עת. בהמשך, יש לעודד אותם לכתוב לעצמם את השלבים מכרטיס הניווט ולתת רק כותרת או מילות מפתח שיאפשרו להם בכל זאת לעבוד באופן מוצלח. היעד הוא להפוך את הדף מכלי עזר לכלי הנמצא **בזיכרון העבודה** שלהם – חשוב לא להשאיר זאת בשלב הטכני.

[קישורים לדוגמאות לכרטיסי ניווט ממקצועות שונים](http://www.kaye7.org.il/nivut.htm):

[באזרחות](http://www.sheifa.co.il/59775/%D7%94%D7%99%D7%A1%D7%98%D7%95%D7%A8%D7%99%D7%94) [היסטוריה](http://www.sheifa.co.il/59775/%D7%94%D7%99%D7%A1%D7%98%D7%95%D7%A8%D7%99%D7%94)

[לשון](http://www.sheifa.co.il/59775/%D7%A1%D7%A4%D7%A8%D7%95%D7%AA) [מתמטיקה](http://www.sheifa.co.il/59775/%D7%9E%D7%AA%D7%9E%D7%98%D7%99%D7%A7%D7%94) [ספרות](http://www.sheifa.co.il/59775/%D7%A1%D7%A4%D7%A8%D7%95%D7%AA)

**שרית חדד**

יועצת ארגונית-פדגוגית

"במהלך השיעורים נכחתי לגלות שרוב התלמידים ממש נצמדים לכרטיס הניווט ופועלים בדיוק על פי השלבים (תרגלנו ועבדנו פעמים רבות על כך), כך הם מפתחים מסוגלות וחווים חוויות הצלחה. התלמידים הטובים יותר כבר שיננו את השלבים והכרטיס נמצא לידם בזמן העבודה רק לצורך תזכורת ותמיכה במידה ושכחו". (מתוך עבודת סיכום השתלמות)